Kry sonkrag vir minder as jou kragrekening per maand | Netwerk24
Deur Petrus Malherbe 05 Augustus 2020 12:59
Dié bank het pas 'n vennootskap met die Suid-Afrikaanse Fotovoltaïese Vereniging (Sapvia) gesluit en bied nou dié opsie aan huiseienaars mits hulle van 'n geakkrediteerde installeerder op Sapvia se lys van PV Green Card-houers gebruik maak.
Nedbank-kliënte met 'n bestaande huisverband kan nou aansoek doen dat die koste van die installasie by hul bestaande huislening gevoeg word.
Volgens Joanne Isaacs, kommunikasiehoof van Nedbank, sal dit kliënte se maandelikse premie beïnvloed, maar in die meeste gevalle met minder as wat hulle in ieder geval per maand aan elektrisiteit bestee.
'n Netwerkgekoppelde hibriede stelsel: As jy te veel krag het, kan jy batterye laat laai of dit aan die munisipaliteit terugverkoop. As beurtkrag toeslaan, kan jy dan krag van die batterye kry.
'n Netwerkgekoppelde stelsel met kragblok: Jy gebruik jou eie sonkrag, en as jy te min het koop jy van die munisipaliteit, maar as jy te veel het, kan jy dit nie terugvoer na die munisipale netwerk nie.
'n Alleenstaande stelsel: Dis 'n heeltemal onafhanklike stelsel met batterye. Jy is glad nie gekoppel aan 'n eksterne kragnetwerk nie. Jy gebruik jou eie sonkrag, oortollige krag laai die batterye waaruit jy krag kry as jy te min het. Alleenstaande stelsels moet ook by die munisipaliteit geregistreer word, maar vereis nie die volledige goedkeuringsproses nie.
Kliënte kan aanlyn, by 'n tak of deur 'n geakkrediteerde installeerder om finansiering vir enige van dié stelsels aansoek doen, sê Isaacs.
Die koste word dan van die kliënt se bestaande huisverband verhaal.
Sapvia het voorheen 'n soortgelyke ooreenkoms met Standard Bank aangegaan waarvolgens dié bank ook steun bied aan ondernemings en veral boerderye wat sonkragstelsels wil laat installeer deur 'n installeerder wat deel van Sapvia se PV Green Card-program is.